
Kunst behøver tid – og nogen, der tør give den
Forestil dig et værk, der ikke blev skabt på uger, men over 17 år. Et fællesskab, der ikke blot handler om at eje kunsten, men om at vokse med den. Det er historien bag Think Bigger – og hvad der sker, når kunsten får mulighed for at gro over tid. Historien udspiller sig i perioden 2008–2025 og manifesterer sig som en tillidserklæring mellem kunstner, samlere og galleri. En alliance, der muliggør ikke blot at samle på og udstille kunst, men at arbejde for kunstens væsen og udvikling.
Fra frø til krone
Frøet blev sået i 2008, hvor vi satte os for at undersøge, hvad der sker, når man som galleri og samler giver en kunstner tid, frihed og følgeskab. Sammen med 12 engagerede samlere skabte vi en kunstnerisk sammenhæng – ikke blot for at samle på kunsten, men for at følge den. Projektets form er i sig selv betydningsfuld: Det er en måde at tænke kunst, fordybelse og fællesskab på. En model, hvor kunst ikke blot er en økonomisk investering, men også en mulighed for at engagere sig i processen og den synlige udfoldelse af et kunstnerisk virke. Projektet har taget form og volumen – fra de oprindelige 12 værker til i dag 36 oliemalerier og en bronzeskulptur. Tilsammen udgør de kulminationen på en undersøgelse af historiefortælling og kunstnerisk udvikling gennem tålmodighed, lidenskab og engagement.
Et fællesskab af engagerede samlere
Fællesskabet i Think Bigger blev båret af en vision om at tænke langsigtet – og tænke større. Her blev samlerne ikke blot ejere af værker, men deltagere i en kunstnerisk proces med en gennemslagskraft, som det enkelte værk ikke kan bære alene, men som projektet i sin helhed kan formidle. En menneskefortælling, en krønike, fortalt af Michael Kvium. Serien har skabt et rum, der har forgrenet sig i relationer samlerne imellem – men mest af alt i forholdet til kunsten. De 12 medlemmer er trådt ud af forbrugerrollen og ind i rollen som kulturbærere.
Kunstens tjener
Vi ønsker at insistere på en galleristrolle, der også rækker ud over det kommercielle. En rolle, hvor vi ikke blot formidler kunst, men bygger broer mellem kunstnerisk praksis, offentlig adgang og aktive medvirkende. Vi føler os forpligtede til at skabe muligheder, ikke blot at forvalte dem. At skabe de langstrakte samarbejder, som kunsten kræver, når den skal være mere end øjeblikke og manifestere sig som Think Bigger projektet.
Kunstens tre ben – og publikums fjerde
Think Bigger bygger på samspillet mellem kunstner, samlere og museum. Galleriet fungerer som katalysator. Men kunstprojektet fuldendes først, når publikum ser det og forholder sig til det. Derfor glæder vi os over, at Trapholt nu præsenterer hele serien – alle 36 tableauer og skulpturen – så flere kan tage del i den samtale, som værkerne inviterer til, og dermed være med til at gøre kunsten relevant og levende.
Når kunsten får plads til at tale over tid – og til et stort publikum – kan den noget ganske særligt:
den kan få os til at tænke større.

